Staatsvergryp: Madonsela moet eers bietjie wag, vra Zuma | Maroela Media
Pres. Jacob Zuma het Thuli Madonsela, die openbare beskermer, formeel versoek om hom teen die einde van Dinsdag te verseker dat sy nie haar ondersoek oor bewerings van 'n staatsvergryp sal afhandel voor hy ander getuies in die ondersoek ondervra het nie.
Die presidensie het Maandag in 'n verklaring Madonsela daarvan beskuldig dat sy die amp van haar kantoor verontagsaam het deur hom toegang te weier tot getuies en dokumente in haar ondersoek wat sy wil afhandel voor haar termyn vandeesweek verstryk.
"Pres. Jacob Zuma het die openbare beskermer, adv. Thuli Madonsela, skriftelik versoek om hom of sy regsverteenwoordigers toestemming te gee om ander getuies, wat voor die openbare beskermer verskyn het, te ondervra," het die presidensie gesê.
Aldus die verklaring het Zuma twee dae kennisgewing ontvang voor Madonsela hom verlede Donderdag ondervra het, en daar is van hom verwag om te getuig oor sake waaroor hy geen vooraf kennisgewing ontvang het nie, toe sy die vergadering belê het.
Volgens Zuma se kantoor het Madonsela die vergadering voorgehou as 'n inligtingsessie, maar sy het hom ondervra en sy "regmatige versoek vir uitstel, en die geleentheid om die dokumente na te gaan en ander getuies te ondervra", verwerp.
"Hy is daarom van mening dat hierdie kort kennisgewing nie die bepalings van artikel 7(9) van die Wet op die Openbare Beskermer in berekening gebring het nie, waarvolgens die geïmpliseerde persoon (die president in hierdie geval) of sy regsverteenwoordiger geregtig is daarop om ander getuies, soos deur die openbare beskermer bepaal en wat voor die openbare beskermer verskyn het, te ondervra."
Die presidensie neem kennis daarvan dat die wet ook voorsiening maak vir enige persoon wat voor die openbare beskermer verskyn, om deur 'n regsverteenwoordiger ondersteun te word en om toegang te hê tot dokumente wat in besit is van die openbare beskermer. Volgens die presidensie het Madonsela die president van dié geleentheid ontneem.
Madonsela het tydens die vergadering aangebied om skriftelike vrae aan die president te rig wat hy in 'n beëdigde verklaring kan beantwoord. Die presidensie het bevestig Madonsela het reeds die vrae skriftelik aan Zuma gestuur.
Die president is egter steeds van mening dat 'n lys van getuies aan hom verskaf moet word wat voor haar verskyn het tydens die ondersoek, tesame met verklarings of getranskribeerde weergawes van hul getuienis.
"Die president wil ook sy reg uitoefen om die getuies te ondervra voordat hy reageer op die skriftelike vrae."
Zuma se kantoor het gesê hy verwerp Madonsela se verweer dat sy haastig is om die ondersoek af te handel, aangesien haar opvolger, Busisiwe Mkhwebane, wat verlede week deur Zuma aangestel is, ook die ondersoek kan afhandel.
Die presidensie het gesê hy het Madonsela versoek om teen Dinsdag te bevestig dat haar kantoor nie die ondersoek sal afhandel of 'n verslag sal uitreik totdat enige bewyse, wat Zuma kan impliseer, aan hom verskaf is of hy 'n geleentheid gebied is om die getuies te ondervra nie.
Die Demokratiese Alliansie en 'n kerk het Madonsela versoek om bewerings, dat die Gupta-familie uitvoerende besluite beïnvloed het, te ondersoek. Dit het gevolg ná die adjunkminister van finansies, Mcebisi Jonas, bevestig het dat die familie hom genader het om die pos van minister van finansies oor te neem voor Zuma Nhlanhla Nene afgedank het uit dié sleutelpos in Desember verlede jaar.
Guptas Jacob Zuma Openbare Beskermer
Asseblief!!!……kan Thuli Madonsela hierdie verslag voltooi, en uitreik voordat sy die pos verlaat!
Hy speel net vir tyd – wel wetende dat haar ampstermyn nou verstryk – omdat hy nie wil verantwoording doen nie. zuma hardloop uit verskonings uit, hy gebruik altyd dieselfde verskoning van moet eers iets bestudeer of hy het nie genoeg tyd gehad nie of appelleer teen bevindinge teen hom. Alles tydvertragingdmetodes…..Afrika-tyd
want die nuwe OB is n zuma pion wat na sy skewe skelm pype gaan dans
Hehe ja ons weet hoekom sy moet wag …dat nog meer gesteel kan word en hy nog n paar ekstra jakkals draaie kan maak …ons is nie so dom nie